10
Ya helag idan u-ungngan Noah
1 Huyyadda helag Shem, hi Ham et hi Japet e u-ungngaddan Noah. Dakel hu u-ungnga dan negibbuhan ni lebeng. 2 Yadda helag Japet ey hi Gomer, hi Magog, hi Madai, hi Jaban, hi Tubal, hi Meshek, et hi Tiras. 3 Yadda helag Gomer ey hi Askenas, hi Ripat, et hi Togalmah. 4 Yadda helag Jaban ey nampambebley idad Elishah, yad Tarsis, * yad Kittim † niyad Rhodes. 5 Yadda helag Japet hu ammed idan tutu-un nampambebley di nangkeihnup niya nangkeigawwad baybay. Huyyaddan helag Japet ey nan-appiappil hu nambebleyan da niya nambakbaklang hu ehel da.
6 Yadda helag Ham ey hi Kush, hi Misraim‡, hi Put § et hi Kanaan. 7 Yadda helag Kush ey yadda nambebley di Seba, yad Habilah, yad Sabtah, yad Raamah niyad Sabtekah. Yadda helag Raamah ey yadda nambebley di Seba niyad Dedan. 8 Ya hakey ni helag Kush ey hi Nimrod e nambalin ni ap-apuddan kamekiggubbat. Hi-gatu hu nemangulun nengenapput ni nekigubagubatan tud kebebbebley 9 niya hi-gatu kelalla-ingan ni mandedweng tep kabaddangin Apu Dios. Et humman hu, hin-addum ni kan idan tuud edum day “Heni kan Nimrod e nakallaing ni mandedweng.” 10 Yadda bebley ni nan-ap-apuan tu ey yad Babilon*, yad Erek, yad Akkad niyad Kalneh, e huyyadda bebley di Babilonia†. 11 Entanni ey limmaw hi Nimrod di Assyria et behwaten tu bebley di Nineveh, ya Rehobot-Ir, ya Kalah 12 niya Resen e bebley ni nambattanan ni Nineveh niya Kalah e et-eteng ni bebley.
13 Hi Misraim hu nahlagan idan nambebley di Lidia, yad Anam, yad Lehab, yad Naptuh, 14 yad Patrus, yad Kasluh, niyad Crete e nahlagan idan Pilistin.
15 Yadda helag Kanaan ey hi Sidon e pengulwan et han hi Het. 16-18 Newadadda edum ni u-ungngan Kanaan et humman idan u-ungnga tu nahlagan idan Jebusite, yadda Amorite, yadda Girgashite, yadda Hibite, yadda Arkite, yadda Sinite, yadda Arbadite, yadda Semarite niyadda Hamatite. Huyyaddan helag Kanaan ey neihinap ida. 19 Ya pappeg ni nambebleyan da ey neipalpud Sidon ingganah di Gerar e neihnup di Gaza. Nei-dum pay hu Sodom, Gomorrah, Admah niya Seboim ni neihnup di Lasha. 20 Huyyadda hu helag Ham ni neihinap di kebebbebley e nambakbaklang hu ehel da.
21 Hi Shem e neihnedan nan Japet hu nahlagan idan helag Eber. 22 Yadda helag Shem ey hi Elam, hi Assur, hi Alpaksad, hi Lud et hi Aram. 23 Yadda helag Aram ey hi Us, hi Hul, hi Gether et hi Meshek. 24 Nahlag hi Alpaksad et wada hi Selah e aman Eber. 25 Hi Eber ey dewwa u-ungnga tu: hi Peleg hu ngadan ni hakey tep yan nunman ni ketaggu tu negenadwaan ni tutu-ud puyek. Hi Joktan hu ngadan agitu. 26 Hi Joktan hu nahlagan idan tutu-un nambebley di Almodad, yad Selep, yad Hasarmabet, yad Jerah, 27 yad Hadoram, yad Usal, yad Diklah, 28 yad Obal, yad Abimael, yad Seba, 29 yad Ophir, yad Habilah niyad Jobab. Huyyaddan emin hu nahlag nan hi Joktan. 30 Ya nambebleyan da ey neipalpud Mesha ingganah di Sephar e duntuduntug ni bebley di appit ni kasimmilin aggew. 31 Huyyaddan helag Shem ey neihinap idad dakel ni bebley ey nambakbaklang ehel da.
32 Huyyaddan emin hu nahlagan idan u-ungngan Noah neipalpun negibbuhan ni nalbengan ni puyek. Neihinap idad kebebbebley eyad puyek meippuun di nahlagan da.
* 10:4 Ya Tarsis ey bebley di Spain. † 10:4 Ya hakey ni ngadan tu ey Cyprus. ‡ 10:6 Ya hakey ni ngadan tu ey Egypt. § 10:6 Ya hakey ni ngadan tu ey Libya. * 10:10 Ya hakey ni ngadan tu ey Babel. † 10:10 Ya hakey ni ngadan tu ey Shinar.